তদন্ত-সংশ্লিষ্ট একাধিক কর্মকর্তা বলেন, মামলার তদন্তের প্রথম দিকে জঙ্গি এবং পরে জামায়াত-শিবিরের সম্পৃক্ত থাকা নিয়ে সন্দেহ করে এগোয় আইনশৃঙ্খলা রক্ষাকারী বাহিনী। দিন বাড়ার সঙ্গে সঙ্গে সোনা চোরাচালানি এবং ইয়াবা গডফাদারদেরও সন্দেহের তালিকায় আনা হয়। কারণ এ বছরের শুরুর দিকে রিয়াজউদ্দিন বাজারে অভিযান চালিয়ে বিপুল পরিমাণ সোনার বার উদ্ধার ও নগদ অর্থ আটক করে বাবুল আক্তারের নেতৃত্বে গোয়েন্দা পুলিশ। এ মামলা তদন্ত করতে গিয়ে সোনা চোরাচালানের একটি শক্তিশালী সিন্ডিকেটের বিষয়ে তথ্য পান তিনি। একপর্যায়ে তাদের গ্রেফতারের বিষয়ে কার্যক্রমও শুরু করেন। এ ছাড়া বিগত সময়ে যেসব সন্ত্রাসী গ্রুপ ও ইয়াবা ব্যবসায়ীকে তিনি গ্রেফতার করেছেন, তাদের বিষয় মাথায় রেখেও তদন্ত করছে পুলিশ। নাম প্রকাশ না করার শর্তে এক পুলিশ কর্মকর্তা বলেন, ‘মিতু হত্যার কথা এখনো কোনো জঙ্গিগোষ্ঠী স্বীকার করেনি। তাই সোনা চোরাচালানি, ইয়াবা গডফাদার ও সন্ত্রাসী গ্রুপগুলোর কথা মাথায় রেখে মামলার তদন্ত করা হচ্ছে।’ সোমবার জিজ্ঞাসাবাদের জন্য চারজনকে হেফাজতে নিলেও পরে তাদের ছেড়ে দেওয়া হয়েছে। তবে উদ্ধার মোটরসাইকেলের মালিক দেলোয়ারকে হেফাজতে নিয়ে জিজ্ঞাসাবাদ শুরু করেছে পুলিশ। প্রথম পিআইবি জিজ্ঞাসাবাদ করে পরে তাকে গোয়েন্দা পুলিশের কাছে হস্তান্তর করে। এ ব্যাপারে সিএমপির অতিরিক্ত কমিশনার দেবদাস ভট্টাচার্য্য বলেন, ‘এ মামলায় বলার মতো অগ্রগতি নেই। তবে আসামিদের গ্রেফতার ও ক্লু উদ্ঘাটন করতে সব সংস্থাকে নিয়ে কাজ করছে পুলিশ।’